Il-klabb tal-waterpolo ta' San Ġiljan se jkun qed jibbenefika minn fondi mill-iskema ta' Parteċipazzjoni Internazzjonali u mill-iskema ta' Apparat Tekniku li huma amministrati minn SportMalta. Dan tħabbar mis-Segretarju Parlamentari għall-Isport, ir-Rikreazzjoni u l-Għaqdiet Volontarji Clifton Grima waqt żjara fil-pitch ta' San Ġiljan. Is-Segretarju Parlamentari Clifton Grima saħaq kif fl-aħħar snin, permezz ta' SportMalta, l-assistenza finanzjarja lil diversi setturi sportivi żdiedet b'mod konsiderevoli. Fil-fatt, apparti l-investiment dirett li qed isir fl-atleti bis-somma ta' €5 miljuni, din is-sena SportMalta diġà allokat aktar minn €800,000 f'assistenzi lill-għaqdiet sportivi. Huwa stqarr li l-Gvern huwa impenjat biex ikollna iżjed ambaxxaturi sportivi jirrappreżentawna barra minn xtutna u jkomplu jgħollu isem pajjiżna. Tenna li bħalissa għaddejja ħidma fis-settur tal-isport akwatiku sabiex titwettaq kull wegħda elettorali li saret fir-rigward tal-waterpolo. Min-naħa tiegħu l-President ta' San Ġiljan ASC Peter Bonavia, filwaqt li b'sodisfazzjon laqa' din l-għajnuna, irringrazzja lil SportMalta u lill-Gvern talli dejjem kienu ta' spalla għalihom. Huwa sostna kif permezz ta' dawn il-fondi, setgħu jinvestu f'apparat ġdid fosthom goal posts ġodda u push bar accelerometer u anke setgħu jitilgħu barra minn xtutna sabiex jipparteċipaw fi training camps li kienu ta' esperjenza unika għaż-żgħażagħ Ġiljaniżi.